**Дарсла тема: ГI. Батирай**

**«Дигайличила»**

**10 класслизиб барибси даргала литературала дарсла план.**

****

**ХIядурбарибси: Арсланбекова РайхIянат ХIясбулаевна**

**«МикхIила лицейла» учительница**

****

***«ХIуши дилаон дига***

***ХIулара духъаллири,***

***ДуцIрумла буцIар бархIи***

***ХIаркIла дублиб миъ утиб»***

**Дарсла тема**: ГI. Батирай **«**Дигайличила**»**

**Дарсла мурад**: ДурхIнази Батирайла дигайла лирикала художестволашалти цацадехI хасдешуначил тянишбарни.

**Дарсла гIягIниахъала:** Хрестоматияби, Батирайла далуйтала жуз поэтла сурат.

**Дарсла башри.**

ДурхIни хIядурбарили ва илдази дарсла мурад аргъахъили гIергъи, дарс ишгъуна тяхIярли тIашбатес вирар. Гьала-гьала хрестоматиялизирад поэтла дигайла далуйти делчIахъес. Саркъахъили ва къалабахIебикIахъули, сенахIенну хIурхъила лугъатла гIяхIцад дугьби, дугьбала цалабикуни яра арагIер предложениеби хIергъесра асубирар. БучIукад текстлизирад гIергъити дугьби делкахъес ва гIячихъдарес: **«**арцулли аркьвял гьунуцI**», «**ЦIунтIази цIуб ургион**», «**квони хъунцIбар туллайли**», «**Истамбул падишагьла кайзурра низамлизи**», «**ХIяштархан**», «**мисри тур**»…** Ца дарсличир лерилра дургьби гIячихъдарес замана хIебиур.

ГIергъиси хIянчи.

**Учитель:** ХIердарибти далуйти сегъуна темала сари?

**Ученик:** Дигайла

**Учитель:** Лирикала ил журала се саби бекI мягIна?

**Ученик:** Дигай уркIила азадти хIялани диъни.

**Учитель:** Поэтли далуйтазиб сегъуна пикри иргъахъули?

**Ученик:** ГьайхIейзурти дигай

**Учитель:** ГIур?

**Ученик:** Лирикала игитунала анцIкьи-децI.

**Учитель:** Сен?

**Ученик:** СенахIенну жяв замана мурадличи хIебаибти бахъал къаршибиркутири.

**Учитель:** Чила сарри имцIаливан дигай гьархIелзути?

**Ученик:** Мискин-пякьиртала.

**Учитель:** Се багьандан?

**Ученик:** Илдала дигай сархес мас-хазна хIебири, давлачебтани гуж-гужли чехьерти чус арбикиб.

**Учитель:** Гьандушая текстлизирад мисалти.

**Ученик: «**Нуни язихъ дикьани

 Чурки мургье мукьара,

 Азаюнтла диркьанир

 ДуцибхIили хьанцI бицIли**»**

**Ученик: «**ГIурра язихъ дикьани

 ЦIуба гIяраби лавгьа,

 Мигла хъвямм мела хъулир

 Рубкъвяхъили солдатли**»**

**Учитель:** Чи саби Батирайла дигайла лирикала бекIлибиубти игитуни?

**Ученик:** ГIяшикьбиубти урши ва рурси.

**Учитель:** Сегъунтили чедаахъили илдала уркIила хIялани?

**Ученик:** Цакьтили, дуцIартили, мартили.

**Учитель:** Ил секIал марбирути тахтаби делчIеная.

**Ученик: «** ХIуши дилаон дига

 ХIулара дихьаллири,

 ДуцIрумла буцIар бархIи

 ХьаркIла дублиб миъ утиб**»**

**Ученик: «**ХIуши дилаон карцIи

 ХIулара духъаллири,

 Ургабил чиллализир

 Ши-алав авлахъуни

 Шиниша кьарли дихъяб**»**

**Ученик: «**Ургьанизирад бархIион,

 ГьардакIадли улкьархьд,

 Урхьу дублир чIигIяон,

 Зир-зирдирар дила чарх.**»**

**Учитель:** Даргала чихъали поэтуни лебтири, чунира Батирайлиан лирикала далуйти цаладирхьути?

**Ученик:** Мунги ГIяхIмад, Сукъур Кьурбан, Хадижа ГIябдулаева.

**Учитель:** ЛеркехIе илдалара цацадехIти тахтаби.

**Ученик: «**Урхьназирад шин айхъес

 Дила мургьила гажин,

 ЛутIиагар урхьнала

 Нур дархил ванал берхIи**»**

**Ученик: «**Туплисла арц дучили,

 ХIусмаллумли дарибси

 Дила арцла гъайкIари,

 Марку дахъал илбисли

 Маркули сунес дахъал дариб**»**

**Ученик: «** Дила уркIиличирти

 МухIлили дураслири,

 Аргъили уркIила хIял,

 Дурибти дархли сари**»**

**Учитель:** ДурхIни, сегъуна барсдеш леба ишхIела гIямрулизиб?

**Ученик:** ИшхIела манзил дубурлан рурсиличил бегIтаги гужбирули ахIен. Дигай дихьибти гIулухъаби, масла мискинти биалра, мурадличи биули саби.

ДурхIначил ишаб баркълашалси къантIси ихтилат дураберкIес вирар: жагьил наслула гIямруличила, багьудичила, дагьрилизир детаурти дарсдешуначила. Цакьяйда гьандушес гIягIнибиркур даргала жагьси поэзияла назмуртира. Илдазиб дигайла масъала секьяйда арзили аргъахъес.

Дарсла гIергъиси бутIализиб Батирайла дигайла лирикала художестволашалти хасдешунала чебкад хIянчи дураберкIес.

**Учитель:** ДурхIни, поэтла дигайла далуйтас сен лирика или дикIутира?

**Ученик:** Лирика адамла уркIила хIяланачила, пикрумачила, кьасаначила гъайбикIуси аоэзияла жура саби.

**Учитель:** ГьатIи селичил ил декIарбулхъана?

**Ученик:** Сюжет хIебирар.

**Учитель:** Батирайла далуйтас сен назмурти хIедикIутира?

**Ученик:** Поэтли бекI-белчI балуси ахIенри. Илини дучIути далуйти сарри.

**Учитель:** ГIур?

**Ученик:** Далуйти халкьла мухIлила поэзияла халаси асарлиур сари.
 **Учитель:** Селизиб чебиулра?

**Ученик:** Образуни – символтазиб: *«гьунуцI», «цIуири», «гурда», «хъирхъа», «чIичIала», «бац», «берхIи», «хьанцI бицI»,«чубки мургье мукьара»,«лавгьа»…*

**Учитель:** Далуйтазир эпитетуни даргая.

**Ученик:** *«Харранг вацIайла», «хьанцI урхьнази», «цIиркIли лиркьвял цIуэри», «савру хIинтIиша», «бикIагвар хIурбира», «ахъ шулла цIудар хъирхъас», «гIяйр хIулби», «къугъал къарабагь урчи», «султIан яп», «авадан чарх», «гIяраби лавгьа»…*

**Учитель:** ГIергъити тахтабазир метафораби чедаахъес.

 «Ахъ шулла цIудар хъирхъа

 Хьадиръур хъуцIарлиши,

 Андайлир шараб хIулби

 Дизи диржахъа или.

 ХIалкIла цIудар чIичIала

 Адурхар михъирлиши,

 Чархлизир чакар уркIи

 Дизи дирквихъин или».

**Ученик:** «Андайлир шараб хIулби», «чархлизир чакар уркIи».

**Учитель:** Батирайла дигайла лирика мешбуцуначил давлачебси саби.

**Ученик:** «ЦIунтIазицIуб ургтон», «харранг вацIайла мурчIон», «хьанцI урхьнази зе кьякьон», «цIализиб гъургъашинъон», «гIямузгайин гIвябулъон», «урхьназирад бархIион», «дубуллиширхьад базъон», «чIигIяйлишир кIапIрион», «хъибхъялиини хъуван», «киласани солдатъон», «муснира зубрираон», «янсавра хIярхIяон»…

**Учитель:** ДурхIни, нушани балуливан, Батирайла гIяхIгъабзаличила далуйтазир гиперболаби гьаман къаршидиркутири. Ил хасдеш лебу дигайла лирикализиб? Мисалти дурая.

**Ученик:** «АвцIали цIайла гами

 Ижаралис асибил…»

 «Нарин къала гуржнасван

 Я хIудил дуне дулъас…»

 «Чурхри гьрахъли делла

 Муснира зубрираон…»

**Учитель:** Далуйти зайдикIнилизиб алетирацияла сугъуна кьадри леба?

**Ученик:** ИмцIаливан къаршидиркути сари гIергъити тIамри: **цI, ч, чI, кь, кI, хь, хI, хъ, гь, гъ, ш**...

**Учитель:** Дарган мезличиб агарси сегъуна тIама къаршибиркули хIурхъила лугъатлизиб?

**Ученик:** 0.

**Учитель:** Сегъуна саби рифма (тахтабала ахирти зайдикIни)?

**Ученик:** Поэтли имцIаливан азадси рифма бузахъули сай. Тахтаби авал къяйла диалра, гIяхIцад далуйти тахтабачи хIедехъубли каргьурти сари.

**Учитель:** Поэзияла гIур сегъуна хасдеш чебаэсли?

**Ученик:** Сипатуни (образуни) романтический тяхIярла диъни, хаслира дубурлан рурсила сипат поэтли жагабариди, тяп халкьла хабарлизибван (далайлизиван, пикрумила дурусдешличи лайикьбикахъили чебаахъили саби.

Ахирличир, дарс кагахъес багьандан, учительли дурхIнас ишдигъунти суалти гьаладихьни къулайси саби: Се заманала поэзияличила нуша гъайдикIира? Батирайла творчестволизиб дигайла лирикали сегъуна мер бурцули? Сен поэт гьаман гьархIедизурти дигайличила учIусири? Ил пикри С. Кьурба поэзиялизиб секьйда чебаахъили? М. ГIяхIмадла «цалла вецIал хьунул леб, дила цалра агара» ибти дугьби хIушани севан иргъулрая? Дигайличила се буруди Х. ГIябдуллаевани? Селизиба Батирайла лирикала далуйтала декIардеш?

Чумал дурхIя доскаличи жибарес ва поэтла жузлизирад хрестоматиялизир агартигъунти далуйти делчIахъес. Илди далуйтазирти сипатуначила ихтилат дураберкIес.

ДурхIнала багьудлуми мурхьдарес багьандан, Батирайла творчестволичила, хаслира дигайла лирикаличила, даргала летератортала белкIани, монографияби, очеркуни, творческий хIялумцIлаби гьандушни пайдаласи саби.

**Учитель:** ДурхIни, ГI. Батирайличила, илала далуйтачила делкIунти хIушани сегъунти жузи даладая?

**Ученик:** Ф. Абакарова «Даргала революциялис гьалабси поэзияличила очеркуни».

**Ученик:** М-Расул Расулов. «Батирай. М. ГIяхIмад. С. Кьурбан».

**Ученик:** ГI. ВяхIидов. «Далайличибад - поэмаличи».

**Ученик:** С. ГIялиева. «ХIебишунси зубари».

**Учитель:** Чебиуливан, иш дарсличиб нушани даргала поэзияла дудеш ГIямарла Батирайла лирика ХIербарра. Дигайличила далуйтала бекIлидиубтигъунти хасдешуначила гъайдикIира. Багьурра, поэт гIяхIгъабзачила ва гIямруличила далуйтазивцун ахIи, дигайла далуйтазивра пасихIси девла уста виъниличила.

Хъули хIянчи бедни.

**Директор\_\_\_\_\_\_\_\_\_\_\_\_\_\_\_Дибиров И.Д**

**Зам.директора по УВР\_\_\_\_\_\_\_\_\_\_\_\_Рашидова У.У**

**Посетил \_\_\_\_\_\_\_\_\_\_\_\_Сулейманова Н.А.**

**Дарсла тема:** Г-Б БяхIяндов «Хамдеш агарси Кавказ».

**Дарсла мурад:** Г-Б БяхIяндовла лирикала бетуцличила, тематикаличила, лукIнила кьяйдуртачила дурхIнази аргъахъни.

**Дарсла гIягIниахъала:** хрестоматияби, поэтла жузи, сурат.

**Дарсла башри.**

Гьала-гьала дурхIнази дарсла мурадличила бурес. ГIур чумал дурхIялизи Г-Б БяхIяндовла «Дубурлан» бикIуси назму уркIиличиб бурахъес. Поэтла гIямруличила ва творчестволичила суалти гьладихьес.

**Учитель:** ДурхIни, ишбархIи нушани Газимбегла лирикала цацадехI кьяйдурти хIердирехIе. Иличил бархли, даргала поэзиялизиб ил поэтли сегъуна мер бурцулил ва илала поэзияла сегъуна бетуц сабил багьес къайгъибирехIе.

Учительли саркъахъили «Хадмеш агарси Кавакз» бикIуси назму бучIа. ДурхIнази жузазирад ва журналтазирад Газим-Бегла царилти назмурти дучIахъа. Илдала бучIнила устадеш ва бурсидеш ашкардиру, лайикьти насихIятуни дуру.

**Учитель:** Се замана БяхIяндов вакIибсири даргала поэзиялизи?

**Ученик:** ХХ-ибил даршдусла 60-ибти дусмала бехIбихьудлизиб.

**Учитель:** ИтхIели даргала поэзия сегъуна даражаличиб сабри?

**Ученик:** Ил чеахъбикIус ива вавалибирхъуси манзилри. ЧебяхIси ВатIа дергълис гIергъи Р. Рашидов ва С. Рабаданов поэзиялизиб сабухъчебли бузутири, гьалар-гьаларти назмурти дурадулхъулри ХI. ГIялиевла ва М. ХIямидовла.

**Учитель:** Газим-Бегла бекIлибиубси тематика.

**Ученик:** Поэт лукIусири дигайличила, гIямруличила, узидешличила, дургъбачила, тIабигIятличила.

**Учитель:** ГIур селичила?

**Ученик:** Дубурланна яхI-ламусличила, ватIайчила, даршудешличила ва дурхIначила.

**Учитель:** ГьандуршехIе поэтли делкIунти чумал жуз.

**Ученик:** «Дила махьикан лагьа», «Тарлан», «ГIяхIял», «Арадешлис-гIяхIдешлис», «ВатIан мяхIкамбарая», «Савгъат», «Мукеки-мукеки», «ЧердикIибти».

**Учитель:** Сегъуна масъала ахъбурцули поэтли «Дубурлан» бикIуси назмула гIергъити тугъазиб?

**Ученик:** «Ва дунъяла адамти,

 Къалабадикарая!

 Душмандешла цIалиуб

 Лебну цIумбикIутира!с»

**Ученик:** «КьидадикIути улкни

 Даршахъая даимлис,

 Дарахъили хъямира

 Гьалмагъдешлис, мардешлис.»

**Ученик:** Ишаб поэтли адамти дургъби тIашаахъес жибирули сай.

**Учитель:** Назмула 1-ибил бутIализив дубурлан сегъуна адамли чеахъили?

**Ученик:** «Хъу делгIуси, кьацI дуцIуси, хIянчиличи гъаргъси…»

**Учитель:** ГьатIи сегъуна адамли?

**Ученик:** ВатIайс марси, хIялалси, ахъанайтас вершадеш хIейруси.

**Учитель:** ГьандуршехIе бузерила темаличила гьар-ур делчIунти лирикала произведениеби.

**Ученик:** Р. Рашидов «Гьели делгIная, адамти», С. Рабаданов «Хъубзурала далай», Г-Б. БяхIяндов «Ахъдирар атхIеблизир».

**Учитель:** ХIердилзехIе Газим-Бегла «Хамдеш агарси Кавказ» бикIуси назмуличи. Селичи жибирули поэтли халкьани ил произведениелизиб?

**Ученик:** Узидешличи ва даршудешличи.

**Учитель:** Поэт лукIули сай:

 «Хабар халали хьалли

 Хамдеш агарси Кавказ!

 Мез дахъал лерли хьалли,

 Гъай-мез агарси Кавказ!»

**Учитель:** Ил тахтализибси бекI мягIна.

**Ученик:** Дахъал миллатунар Кавказлизиб халкьани даршули хIеркабирни.

**Учитель:** ИшбархIи ил пикриличи кьабуликес вирару?

**Ученик:** Юх, ишбархIи, хаслира чечентала дявти дехIдихьили гIергъи, Кавказлизиб пархатдеш агара.

**Учитель:** Чи саю гIяйибла вегI илгъуна бачабархибдешлис?

**Ученик:** Пачалихъла бекIани.

**Учитель:** Дубуртар улкала жагадеш чебиахъути эпитетуни ва метафораби лерти куплетуни дурая. **Ученик:** «Зубрала зубартиван

 Зумати музурбачил

 ТIашдири байрахъуна

 БерхIиличил бекIличил.»

**Ученик:** «Бялихъван бумхIяхъули

 Каспи урхьу кьяшмауб,

 ХъуцIруми удяхъили

 ДаргъхIевхъахъес зубрау.»

**Ученик:** «Майданцад михъирличир

 Мекелла вацIурбачил,

 Миъбала супелтачил,

 Сирисла муцIурличил.»

**Учитель:** ХIебиалли, се саби назмула бекIлибиубси тема?

**Ученик:** ВатIан.

**Учитель:** ГьатIи сегъунти назмурти даладая ВатIан чебяхIбирути?

**Ученик:** Р. ХIямзатов «Дила улка», М. Мусаев «Дагъистан», Р. Рашидов «Дила ватIан», А. Гъафуров «Дила къала»…

**Учитель:** Бурес гIергъити дугьбала цалабикунала мягIналичила: «мекелла вацIурбачил», «ЗурхIяби габли някьишбарибси», «даргъхIевхъахъес зубрау».

**Учитель:** Ишди къяяназиб Газим-Бегла лирикала сегъуна хасдеш чебаэсли? «ТIашлири байрахъгъуна берхIиличил бекIличиб», «хъуцIруми удяхъили даргъхIевхъахъес зубрау».

**Ученик:** Илди къяяназиб инверсия леб (дугьби гIела-гьала дихни).

**Учитель:** Инверсияла кьадри селизиба?

**Ученик:** Логическое ударение кайгути дугьби белгидиру, назму каргьни жагабиру.

**Учитель:** Даргала поэтуни С. Рабадановла, А. Гъазила, ХI. ГIялиевла лирикализибад Газим-Бегла лирика селичил декIарбулхъули?

**Ученик:** ЗайбикIниличил

**Учитель:** ГIур?

**Ученик:** Фольклорла образуни имцIали къаршидиркули сари.

**Ученик:** БяхIяндовла назмурти учIусилис аргъес гьамадси сари.

**Ученик:** ГIямруличил дебали гъамси саби поэтла лирика.

**Учитель:** С. Рабадановла ва А. Гъазила поэзияла бекIбиубси хасдеш.

**Ученик:** Философияли тяхIярла мурхьти пикруми лер. Масала:

«Алавчарли хъипIдеш. Амма руржулра.

Кьакла кIав берубли, хIилхIли ижулра»

«Мургьила хатIли лукIа

Жуз-авлахъла кIапIрази,

Сабирхъу ил хIеблизиб,

БучIа ил дуцIрумлизиб»

**Учитель:** Газим-Бегла «Хамдеш агарси Кавказ» бикIуси назмула жура сегъуна саби?

**Ученик:** Ил ВатIайс деза саби.

**Учитель:** Сен-сен балулра?

**Ученик:** дезназиб ватIан, бузери, гIяхIти адамти, игитуни чебяхIбиру, вайгъубзначил лягIнат буршу.

Чумал дурхIялизи БяхIяндовла жузлизирад ВатIайс ва бузерила адамтас хасдарибти назмурти делчIахъес. Иларти образуначила, хьулчилидиубти анцIбукьуначила хьахъардаэс, гIяхIтира вайтира шалуби чедиахъес.

Бяркълашалси ихтилат. ГIергъитигъунти суалтас дурхIназирад жавабти тIалабдарес: Г-Бю БяхIяндовла лирикала сегъуна кьадри леба? Илини дубурланти селичи жибирули? Хала бегIтала гIядаунти ва илдала дурхъадеш секьяйда чебиахъули? Поэтла лирикала ва халкьла мухIлила поэзияла бархбас. Гьандушес Кавказличила делкIунти урусла поэтунала – А.С. Пушкинна ва М.Ю. Лермонтавла- лирикала произведениеби. Асубирар илдазирад цацадехI тахтаби урус мезличилра делчIахъес.

**Учитель:** БяхIяндовла художественный мезла давла.

**Ученик:** Илала поэзиялизир эпитетуни, метафораби ва мешбуцуни зумали къаршидиркули сари.

**Учитель:** Сегъуна кьадри леба дугьби тикрардикIнила-«тIашлири-тIашлири», «хьалли-хьалли», «хIела-хIела», «халали-халали»- се кьадри саби?

**Ученик:** Ил тяхIярли назмула ритм цIакьбирули саби, учIусила гъари ахъбурцули саби.

**Учитель:** Лирикализир къаршити образуни.

**Ученик:** Поэт суктуикIули сай дургъби адилкьантас, ватIайс хаиндеш дирутас, кIибяхIянтас, баркьагартас…

**Учитель:** ДурхIни, нушани даргала пагьмучевси поэт Г-Б. БяхIяндовла лирика хIербарира. БекIлидиубти хасдешуначил, илала лукIнила кьяйдуртачил, тематикаличил тянишдиубра. Амма илала поэзия давлачебси саби, хIерзибти суалти мезла давлаличила. Илдачила ва дахъал царилти суалтачила классла дураб бучIнила дурсрачиб багьес имканбикIур.

**Хъули хIянчи:** Ишди произведениеби делчIахъес маслигIятбарес: «ВатIайс мяхIкамбарая», «Дигайла багьа», «ЧердикIибти».